Duhul rugăciunii începătorului 
- o introducere - 

Aici i se prezintă cititorului învăţătura despre felul de rugăciune care e propriu celui 
care începe să meargă către Domnul pe calea pocăinţei. Ideile cele mai însemnate sunt 
înfăţişate fiecare aparte, cu scopul de a putea fi citite cu mai multă băgare de seamă şi 
păstrate mai lesne în aducerea-aminte. Citirea lor, hrănind mintea cu adevărul, iar 
inima cu smerenia, poate da sufletului îndreptarea cuvenită în nevoinţa rugăciunii sale 
şi îi poate sluji drept îndeletnicire pregătitoare pentru aceasta. 

1) Rugăciunea e înălţarea cererilor noastre către Dumnezeu. 

2) Temeiul rugăciunii stă în aceea că omul e o fiinţă căzută. El năzuieşte spre primirea 
fericirii pe care a avut-o, dar a pierdut-o, şi drept aceea se roagă. 

3) Limanul rugăciunii este în marea milostivire a lui Dumnezeu faţă de neamul 
omenesc. Pentru mântuirea noastră, Fiul lui Dumnezeu S-a adus pe Sine Tatălui Său ca 
jertfă de milostivire şi împăcare: pe acest temei, poftind a te îndeletnici cu rugăciunea, 
lepădă orice îndoială (Iac. 1,6-8). Să nu îţi spui în sinea ta: „Sunt păcătos; oare 
Dumnezeu mă va asculta?". Dacă eşti păcătos, tocmai pentru tine sunt cuvintele de 
mângâiere ale Mântuitorului: N-am venit să chem pe cei drepţi, ci pe cei păcătoşi (Mt. IX, 
13). 

4) Omul se pregăteşte pentru rugăciune nesătu-rându-şi pântecele, tăind cu sabia 
credinţei grijile deşarte, cerând iertare pentru toate greşelile cu inimă nefăţarnică, dând 
mulţumită lui Dumnezeu pentru toate necazurile vieţii, depărtând de la sine împrăşti- 
erea şi visarea, nutrind frica evlavioasă, care este atât de cuviincioasă pentru zidire 
când aceasta este primită, din negrăita bunătate a Ziditorului faţă de zidire, să stea de 
vorbă cu Dânsul. 

5) Cele dintâi cuvinte ale Mântuitorului către neamul omenesc cel căzut au fost: 
Pocăiţi-vă, că s-a apropiat împărăţia Cerurilor (Mt. IV, 17). Drept aceea, până când 
vei intra în această împărăţie, bate în porţile ei prin pocăinţă şi rugăciune. 

6) Adevărata rugăciune e glasul adevăratei pocăinţe. Atunci când rugăciunea nu e 
însufleţită de pocăinţă, ea nu îşi împlineşte menirea sa, nu binevoieşte întru ea 
Dumnezeu. El nu va urgisi duhul umilit, inima înfrântă şi smerită (Ps. L, 18). 

7) Mântuitorul lumii numeşte „fericiţi" pe cei săraci cu duhul, adică pe cei ce au 
despre sine părerea cea mai smerită, ce se socot pe sine fiinţe căzute, care se află aici, 
pe pământ, în surghiun, afară de patria lor cea adevărată, care e cerul. Fericiţi cei 
săraci cu duhul, care se roagă având conştiinţa adâncă a sărăciei lor, că acelora este 
împărăţia Cerurilor (Mt. V, 3). Fericiţi cei ce plâng în rugăciunile lor din pricina simţirii 
sărăciei lor, că aceia vor fi mângâiaţi (Mt. V, 4) de mângâierea harică a Sfântului Duh, 
care stă în pacea lui Hristos şi în dragostea cea întru Hristos faţă de tot aproapele. 
Atunci nici unul din semeni, fie acesta cel mai rău vrăjmaş, nu va fi lăsat afară de 
îmbrăţişarea dragostei celui care se roagă; atunci cel ce se roagă e împăcat cu toate 
împrejurările grele ale vieţii pământeşti. 

8) Domnul, învăţându-ne cum să ne rugăm, aseamănă pe rugător cu sufletul văduvei 
împilate de potrivnicul ei, care nu înceta a stărui pe lângă judecător (Le. XVIII, 1-8). 
Rugându-te, nu te îndepărta prin aşezarea sufletului de asemănarea aceasta. Rugăciu- 
nea ta să fie o neîncetată jalbă, ca să zic aşa, împotriva păcatului care îţi face silnicie. 
Adânceşte-te în tine însuti, descoperă-te pe tine însuti prin necurmată rugăciune: vei 



vedea că eşti cu adevărat văduv de Hristos din pricina păcatului care trăieşte în tine şi 
îţi este vrăjmaş, care pricinuieşte în tine luptă necurmată şi chin neîncetat, care te face 
străin de Dumnezeu. 

9) „ Toată ziua", grăieşte despre sine David, „mâh-nindu-mă umblam (Ps. XXXVII, 
6), toată ziua mi-o petreceam în fericita întristare pentru păcatele şi neajunsurile mele: 
că şalele mele s-au umplut de ocări, şi nu este vindecare în trupul meu (Ps. XXXVII, 
7)". „Şale" este numită călătoria în calea vieţii pământeşti; „trup" e numită starea 
duhovnicească a omului. Toţi paşi făcuţi de toţi oamenii pe această cale sunt preaplini 
de poticneli; starea lor duhovnicească nu poate fi tămăduită de nici un mijloc şi 
sforţare proprie. Pentru tămăduirea noastră este neapărat trebuincios harul lui Dum- 
nezeu, care tămăduieşte doar pe cei care se recunosc bolnavi. Omul dovedeşte că se 
recunoaşte bolnav petrecând cu osârdie şi statornicie în pocăinţă. 

10) Lucraţi Domnului cu frică, şi vă bucuraţi lui cu cutremur (Ps. II, 9), spune 
Proorocul, iar alt prooroc grăieşte din partea lui Dumnezeu: Şi spre cine voi căuta, fără 
numai spre cel smerit şi blând, şi care tremură de cuvintele Mele ? (îs. LXVI, 2). 
Căutat-a spre rugăciunea celor smeriţi, şi nu a defăimat cererea lor (Ps. CI, 18). El 
este Cel Ce dă viaţă - adică mântuire - celor cu inima zdrobită (îs. LVII, 15). 

1 1) De ar sta cineva şi pe cea mai înaltă treaptă a virtuţii, dacă nu se roagă simţindu-se 

păcătos rugăciunea lui este lepădată de Dumnezeu . 

12) „în ziua în care nu plâng pentru mine", a zis un un oarecare fericit lucrător al 
adevăratei rugăciuni, „socot că mă aflu în înşelare de sine" 108 . 

13) Chiar de am trece prin toate nevoinţele - a grăit Sfântul Ioan Scărarul - ele sunt 
neadevărate şi neroditoare dacă nu vor fi însoţite de simţământul dureros al 
pocăinţei 109 . 

14) întristarea gândului pentru păcate este un dar de preţ al lui Dumnezeu; cel ce o 
poartă în şanurile sale cu luarea-aminte şi evlavia cuvenită poartă un odor sfânt. Ea 
ţine locul tuturor nevoinţelor trupeşti, atunci când puterile nu ne ajung spre săvârşirea 
lor 110 . Dimpotrivă, de la un trup puternic se cere multă osteneală la rugăciune; fără 
aceasta inima nu se va frânge, rugăciunea va fi neputincioasă şi neadevărată 111 . 

15) Simţământul pocăinţei păzeşte pe rugător de toate cursele diavolului: acesta fuge 
de nevoitori atunci când vede în ei buna mireasmă a smereniei, care se naşte în sufletul 
celui ce se pocăieşte . 

16) Adu ca prinos Domnului în rugăciunile tale gângureala pruncească, gândul simplu 
de prunc -nu elocvenţă, nu raţiune. De nu vă veţi întoarce - ca din păgânism şi 
mahomedanism, din sofisticăria şi schizofrenizarea voastră - şi nu veţi fi ca pruncii, 

ne-a grăit Domnul, nu veţi intra întru împărăţia Cerurilor (Mt. XVHI, 3) . 

17) Pruncul vesteşte prin plâns toate dorinţele sale: şi rugăciunea ta să fie totdeauna 
însoţită de plâns. Nu numai în cuvintele rugăciunii, ci şi în tăcerea acesteia să fie 
vădită prin plâns dorinţa ta de pocăin- 
ţă şi împăcare cu Dumnezeu, nevoia ta nespusă de mila lui Dumnezeu. 

18) Vrednicia rugăciunii stă doar în calitate, nu în cantitate. Cantitatea este de lăudat 
doar atunci când duce la calitate. Calitatea duce întotdeauna la cantitate; cantitatea 
duce la calitate atunci când rugătorul se roagă cu osârdie 114 . 

19) Calitatea adevăratei rugăciuni stă în aceea ca mintea să se afle întru luare-aminte la 
rugăciune, iar inima să fie întru împreună simţire cu mintea. 

20) închide mintea în slovele rugăciunii pe care le rosteşti, şi o vei păzi întru luare- 



aminte 115 . Ochii tăi să fie îndreptaţi spre gură sau închişi 116 : prin aceasta vei ajuta 
unirii dintre minte şi inimă. Rosteşte cuvintele cât mai lipsit de grabă: nici un cuvânt al 
rugăciunii tale să nu fie rostit fără a fi însufleţit de luarea-aminte. 

21) Mintea, închizându-se în cuvintele rugăciunii, atrage inima spre împreună simţire 
cu ea. Această împreună simţire a inimii cu mintea se arată prin străpungerea ei, care 
este un simţământ evlavios ce împreunează în sine întristarea cu o mângâiere lină şi 
blândă 117 . 

22) Pentru rugăciune, o însuşire neapărat trebuincioasă e stăruinţa 118 . Atunci când 
simţi uscăciune, împietrire, nu părăsi rugăciunea: pentru stăruinţa ta şi nevoinţa 
împotriva nesimţirii inimii va pogorî la tine mila lui Dumnezeu, care stă în 
străpungere. Străpungerea este dar al lui Dumnezeu, trimis de sus celor ce stăruie în 
rugăciuni (Rom. XII, 12; Col. IV, 2), care creşte în ei neîncetat şi îi călăuzeşte la 
desăvârşirea duhovnicească. 

23) Mintea care stă prin rugăciune cu luare-aminte înaintea lui Dumnezeu, Cel 
Nevăzut, trebuie să fie şi ea nevăzută, căci este chip al Dumnezeirii Celei Nevă- 
zute - adică mintea nu trebuie să înfăţişeze nici în sine, nici din sine, nici înaintea sa, 
nici un fel de chip - trebuie să fie cu desăvârşire fără chip. Altfel spus: mintea trebuie 
să fie cu totul străină de închipuire, oricât ar părea de neprihănită şi sfântă această 
închipuire 119 . 

24) în vremea rugăciunii nu căuta extaze, nu-ţi pune în mişcare nervii, nu-ţi înfierbânta 
sângele. Dimpotrivă - ţine-ţi inima în liniştea adâncă în care e adusă ea de către 
simţământul pocăinţei: focul cel material, focul firii căzute, e lepădat de Dumnezeu. 
Inima ta are nevoie de curăţirea prin plânsul pocăinţei şi rugăciunea pocăinţei; iar 
atunci când se va curaţi, Dumnezeu însuşi va trimite în ea focul Său duhovnicesc cel 
atotsfânt 120 . 

25) Luarea-aminte la rugăciune linişteşte nervii şi sângele, ajută inima să se cufunde în 
pocăinţă şi să rămână în ea. Nu strică liniştea inimii nici focul Dumnezeiesc, dacă el se 
pogoară în foişorul inimii, atunci când în acesta se vor afla adunaţi ucenicii lui Hristos 
-gândurile şi simţirile luate din Evanghelie. Acest foc nu arde, nu înfierbântă inima: 
dimpotrivă, o înrourează, o răcoreşte, îl împacă pe primitorul lui cu toţi oamenii şi cu 
toate împrejurările, trage inima într-o iubire de negrăit faţă de Dumnezeu şi de 
aproapele 121 . 

26) împrăştierea fură rugăciunea. Cel care s-a rugat cu împrăştiere simte în sine o 
pustietate şi uscăciune nelămurită. Cel ce se roagă mereu cu împrăştiere se lipseşte de 
toate roadele duhovniceşti care se nasc de obicei din rugăciunea cu luare-aminte, îşi 
însuşeşte starea de pustietate şi uscăciune. Din starea aceasta se nasc răceala faţă de 
Dumnezeu, trândăvia, întunecarea minţii, slăbirea credinţei, care, la rândul lor, nasc 
omorârea faţă de viaţa veşnică, duhovnicească. Toate acestea, luate împreună, sunt 
semnul vădit 

al faptului că o asemenea rugăciune nu este primită de Dumnezeu. 

27) închipuirea este în rugăciune încă şi mai vătămătoare decât împrăştierea. 
împrăştierea face rugăciunea neroditoare, iar închipuirea se face pricină roadelor 
mincinoase: amăgirea de sine şi aşa-numita de către Sfinţii Părinţi „înşelare 
drăcească". Chipurile lucrurilor lumii văzute şi chipurile alcătuite de închipuire ale 
lumii nevăzute, întipărindu-se şi adăstând în minte, o fac parcă materială, o strămută 
din tărâmul Duhului lui Dumnezeu în tărâmul materiei şi minciunii. în acest tărâm, 



inima începe să împre-ună-simtă cu mintea nu prin simţirea duhovnicească a pocăinţei 
şi smereniei, ci prin simţirea trupească, simţirea sângelui şi nervilor, simţirea la vreme 
nepotrivită şi fără rânduială a unei desfătări -când desfătarea este atât de nefirească 
pentru păcătoşi, simţirea greşită şi mincinoasă a unei părute iubiri de Dumnezeu. 
Iubirea nelegiuită şi spurcată le pare sfântă celor neîncercaţi în experienţele 
duhovniceşti, în vreme ce ea e de fapt doar o simţire tulbure a inimii necurăţite de 
patimi, ce se desfată cu slava deşartă şi patima dulceţii care sunt puse în mişcare de 
închipuire. Starea aceasta e o stare de amăgire de sine. Dacă omul întârzie în ea, 
chipurile care i se înfăţişează devin nespus de vii şi atrăgătoare. La ivirea lor, inima 
începe a se înfierbânta şi a se îndulci în chip nelegiuit - sau, după definiţia Sfintei 
Scripturi, a preacurvi (Ps. LXXII, 26). Mintea socoate starea aceasta drept una harică, 
dumnezeiască: atunci este aproape trecerea la înşelarea drăcească învederată, în care 
omul pierde stăpânirea de sine, devine jucărie şi bătaie de joc a duhului viclean. De la 
rugăciunea visătoare, ce îl duce pe om în starea aceasta, Dumnezeu Se întoarce cu 
mânie: şi se împlineşte asupra celui ce se roagă hotărârea Scripturii: Rugăciunea lui să 
fie întru păcat (Ps. CVIII, 6) . 

28) Leapădă gândurile părut bune şi cugetările părut sfinte ce vin la tine în vremea 
rugăciunii, care te trag de la rugăciune . Ele vin din tărâmul „raţiunii" cu nume 
mincinos, se aşază pe slava deşartă ca nişte călăreţi pe cai. Feţele lor întunecate sunt 
acoperite, aşa încât mintea care se roagă să nu recunoască în ele pe vrăjmaşii săi: dar 
întrucât sunt vrăjmaşe rugăciunii, abat de la ea mintea, o duc în robie apăsătoare, 
despoaie şi pustiesc sufletul - tocmai după aceasta se cunoaşte că sunt vrăjmaşi şi vin 
din tărâmul stăpânitorului acestei lumi. Raţiunea duhovnicească, raţiunea 
dumnezeiască, împreună-lucrează cu rugăciunea, îl adună pe om în el însuşi, îl 
cufundă întru luare-aminte şi străpungere, aduc în minte o evlavioasă tăcere, frică şi 
minunare care se nasc din simţirea prezenţei şi măreţiei lui Dumnezeu. La vremea 
potrivită, această simţire se poate întări foarte mult şi poate face rugăciunea pentru cel 
ce se roagă înfricoşata judecată a lui Dumnezeu . 

29) Rugăciunea întru luare-aminte, străină de îm-prăştiere şi visare , este vedere a lui 
Dumnezeu Celui Nevăzut, Care trage la sine vederea minţii şi dorirea inimii. Atunci 
mintea vede în chip fără de chip, şi îndestulează pe deplin de nevederea cea mai înaltă 
decât orice vedere. Pricina acestei fericite nevederi e nesfârşita subţirime şi 
neapropiere a Obiectului spre care vederea este îndreptată. Nevăzutul Soare al dreptăţii 
- Dumnezeu - trimite raze care tot nu se văd, dar se cunosc după simţirea limpede a 
sufletului: ele umplu inima de minunată linişte, credinţă, bărbăţie, blândeţe, 
milostivire, iubire de aproapele şi de Dum- 
nezeu. După aceste lucrări văzute în cămara lăuntrică a inimii, omul recunoaşte 
în chip neîndoielnic că rugăciunea lui a fost primită de Dumnezeu, începe să 
creadă cu credinţă vie şi să nădăjduiască cu neclintire în Cel Care-1 iubeşte şi e 
iubit de el. 

30) Roadele rugăciunii adevărate: sfânta pace a sufletului, unită cu o bucurie 
lină, tăcută, străină de visare, de părere de sine, de izbucniri şi mişcări în- 
fierbântate; iubirea de aproapele care nu face deosebire între buni şi răi, între cei 
vrednici şi cei nevrednici, ci pentru toţi soleşte înaintea lui Dumnezeu ca pentru 
sine, ca pentru mădularele sale proprii. Din acest fel de dragoste faţă de 
aproapele răsare cea mai curată dragoste faţă de Dumnezeu. 



31) Aceste roade sunt dar al lui Dumnezeu. Ele sunt atrase în suflet de luarea- 
aminte şi smerenia lui, sunt păzite de credincioşia lui faţă de Dumnezeu. 

32) Sufletul rămâne credincios lui Dumnezeu atunci când se îndepărtează de 
orişice cuvânt, faptă şi cugetare păcătoasă, atunci când se pocăieşte fără 
întârziere pentru păcatele în care s-a lăsat atras de neputinţa sa. 

33) Că dorim cu adevărat să căpătăm darul rugăciunii o dovedim cu şederea 
răbdătoare prin rugăciune la uşile rugăciunii. Pentru răbdare şi statornicie 
căpătăm darul rugăciunii. Domnul, spune Scriptura, este Cel Ce dă rugăciunea celui 
care se roagă (1 Regi II, 9) răbdător doar cu sforţarea proprie. 

34) Pentru începători sunt mai folositoare rugăciunile scurte şi dese decât cele 
îndelungate şi îndepărtate una de alta printr-un răstimp mare de vreme 126 . 

35) Rugăciunea e pentru minte cea mai înaltă îndeletnicire. 

36) Rugăciunea e capul, izvorul, maica tuturor virtuţilor 127 . 

37) Fii înţelept în rugăciunea ta. Nu te ruga pentru nici un lucru stricăcios şi deşert, 
amintindu-ţi de porunca Mântuitorului: Ci căutaţi mai întâi împărăţia lui Dumnezeu şi 
dreptatea Lui, şi toate celelalte, adică toate cele de trebuinţă pentru viaţa vremelnică, 
se vor adăuga vouă (Mt VI, 33)™. 

38) Când hotărăşti să faci ceva sau doreşti ceva, precum şi în împrejurările grele ale 
vieţii, aruncă gândul tău la rugăciune înaintea lui Dumnezeu: cere ceea ce socoti de 
trebuinţă şi de folos, dar împlinirea şi neîmplinirea cererii tale las-o în seama voii lui 
Dumnezeu având credinţă şi nădejde în atotputernicia, înţelepciunea şi bunătatea voii 
lui Dumnezeu. Acest chip preaînalt al rugăciunii ni 1 -a dăruit Cel Care S-a rugat în 
grădina Ghetsimani să treacă paharul rânduit Lui. Insă nu voia Mea, Şi-a încheiat El 
rugăciunea către Tatăl: ci a Ta să fie (Le. XXII, 42). 

39) Adu lui Dumnezeu prinos de rugăciune smerită pentru virtuţile şi nevoinţele 
evlavioase săvârşite de către tine: curăţă-le, desăvârşeşte-le prin rugăciune şi pocăinţă. 
Spune despre ele în rugăciunea ta ceea ce spunea în rugăciunea sa de fiecare zi dreptul 
Iov despre copii săi: Nu cumva să fi gândit feciorii rele împotriva lui Dumnezeu în 
inimile lor (Iov 1,5). Vicleană este răutatea: fără de veste se amestecă ea în virtute, o 
spurcă, o otrăveşte. 

40) Leapădă-te de toate ca să moşteneşti rugăciunea - şi, ridicat de pe pământ pe 
crucea lepădării de sine, dă-i lui Dumnezeu duhul, sufletul şi trupul tău, şi primeşte de 
la El sfânta rugăciune, pe care după învăţătura Apostolilor şi a Bisericii Universale 
este lucrarea 129 . 

încheiere 

Cel care nu se îngrijeşte de îndeletnicirea cu rugăciunea întru luare-aminte, 
împreunată cu pocăinţa, acela e străin de sporirea duhovnicească, străin de 
roadele duhovniceşti, se află întru bezna amăgirii de sine celei de multe, feluri. 
Smerenia este singurul jertfelnic pe care e îngăduit oamenilor să aducă lui 
Dumnezeu prinosul jertfelor de rugăciune - singurul jertfelnic de pe care jertfele 
de rugăciune sunt primite de Dumnezeu 130 ; rugăciunea este maica tuturor 
virtuţilor adevărate, dumnezeieşti. Nu este, nu este cu putinţă nici o sporire 
duhovnicească pentru cel ce a lepădat smerenia, pentru cel care nu s-a îngrijit a 



intra în sfinţita unire cu rugăciunea. îndeletnicirea cu rugăciunea este îndemn al 
Apostolului: Neîncetat ru-gaţi-vă (1 Tes. V, 17), ne grăieşte Apostolul, 
îndeletnicirea cu rugăciunea e poruncă a Domnului însuşi, poruncă împreunată 
cu făgăduinţa: Cereţi, ne pofteşte Domnul, ne porunceşte Domnul, şi vi se va da; 
bateţi, şi vi se va deschide; căutaţi, şi veţi găsi (Mt. VII, 7). Nu va dormita, nici nu va adormi 
(Ps. CXX, 4) rugăciunea până ce nu va arăta celui iubit al ei, care se îndeletniceşte 
neîncetat cu dânsa, cămara desfătărilor veşnice, până ce nu îl va duce în cer. 
Acolo ea se va preface în neîncetata jertfă a laudei. Această laudă o vor aduce, o 
vor striga cu netăcute glasuri aleşii lui Dumnezeu din necontenitul simţământ al 
fericirii în veşnicie, răsărit aici, pe pământ şi în vremelnicie, din seminţele 
pocăinţei, semănate prin rugăciunea cu luare-aminte şi osârdie. Amin. 



